**ОТЧЕТ**

**ЗА ДЕЙНОСТТА НА НАСТОЯТЕЛСТВОТО**

**ПРИ НАРОДНО ЧИТАЛИЩЕ ”ПРОСВЕТА“ 1901**

**с. Писанец, Русенска обл. за периода 01.01.2022– 31.12.2022 год.**

На основание чл. 15, ал. 1 от ЗНЧ и чл. 12, ал. 1 от Устава на НЧ „ Просвета „ 1901 с. Писанец обл. Русе и протокол № 73/ 17.02.2023 год. провеждаме редовно годишно отчетно събрание. Всички членове са уведомени срещу подпис и са получили лично покана с обявения дневен ред.

За разлика от предходните две години , работата през изтеклата година премина в спокойна обстановка.

Работихме по набелязани мероприятия, които включват изпълнение на бюджета, библиотечна дейност, художествена самодейност, запазване на традициите , културно-масова дейност, обогатяване на материално-техническата база на читалището и най-вече поддържане на сградата в добро състояние . Всичко се случваше с добри разчети на средствата от държавата субсидия, общинска субсидия и рентата, която получаваме от нивата на читалището.

Годината започнахме с отпразнуването на Бабин ден , традиционно с ритуалното къпане на бабата. Празникът премина с богата и весела програма, подготвена от самодейците към читалището, забавни игри , викторина и разиграване на томбола.

14 февруари отбелязахме празника на „Виното и любовта“, който протече с дегустация на домашно произведено вино и излъчване на „Цар на виното“ за 2022 г. също с богата програма и забавни игри.

На 1 март отбелязахме чисто българската традиция със закичването на всички с мартеници за здраве, които седмица преди това бяха ръчно изработени от самодейци към читалището.

На З март Националния празник на България беше подготвен рецитал , историческа беседа за руско-турската война и поднасянето на венец пред паметника на загиналите във войните Писанчани и почитане на паметта им с едноминутно мълчание.

За 8 март Международен ден на жената и 22 март Първа пролет-бяха организирани общоселски тържества със забавна програма под звуците на формация „Сияние“, песни, танци и викторина.

Април месец, на Лазаров ден, се проведе традиционното Лазаруване" . Малки и млади момичета , облечени в народни носии , посетиха много къщи в селото, като с песните и танците си пожелаваха на стопаните здраве и берекет на къщата.

Съботата, преди Велик ден, беше организирана и подредена изложба на открито пред читалището на шарени яйца, козунаци и цветя с участието на живущи в селото. На участниците бяха раздадени награди.

24 май Денят на българската просвета и култура и на славянската писменост беше отпразнуван с богата литературно – музикална програма. В този ден беше открита и етнографската сбирка, която до тогава беше в информационният център. С напътствията на специалист етнограф от Русенският исторически музей , с активното участие на Росица Антонова и служителките на читалището, тази сбирка вече е факт. В нея, благодарение на дарители от селото, могат да се видят вещи от бита и обичаите на хората в миналото. В папка има поставен списък на дарителите и вещите, които са дарили.

По повод 1 юни Деня на детето, се организира весел празник за мълчуганите със забавни игри, лакомства и подаръци. Много деца взеха участие , играха, пяха, забавляваха се . Подаръците за децата бяха осигурени от Училищното настоятелство.

„Еньовден“ е празникът на лечебните билки. Ето защо в навечерието на празника жени, облечени в бели премени, набраха билки от полята, с които на другия ден свихме във венец ,който пазим в Читалището до следващата година. Също бяха свити и китки от билки, които раздадохме на присъстващите. На площадката пред читалището от пресни билки, беше запарен чай и всички присъствали отпиха чаша билков чай под звуците на еньовски песни и минаваха през еньовският венец за здраве . Извиха се кръшни хора.

Една от основните дейности на читалището е библиотечната.

Към 2022 г. библиотеката разполага с 7307 тома - Обществено-политическа, справочна, селско-стопанска , научна, историческа, художествена и детска литература. Те са добре комплектувани според библиотечните изисквания. Читателите ни са 75, като в началото на всяка година се връчва грамота за най-активният читател тази година отличието беше отредено за Георги Банков, той получи грамота и книги с които, да разнообрази своята библиотека.

Според библиотечния регистър Георги всеки месец е заемал между 8-10 четива.

Заетите библиотечни единици за цялата година са 1160. Общо набавените книги за 2022 година са 199 тома, от които 100 бр. книги по спечелен проект “ Българските библиотеки съвременни центрове за четене и информираност 2022г „ на Министерството на културата, 35 книги дарение от Училищно настоятелство, с абонамент на списание журнал са постъпили 24 бр. и книги от частни дарители 40 бр.

Съгласно Наредба №3 от 18 ноември 2014 год. за съхраняването , ползването и разпореждането с документи от библиотечният фонд в

Раздел IV : **Прочистване на библиотечния фонд** **, чл. 30** за отчисляване  
на библиотечни документи от фонда на библиотеката за изминалата година са отчислени 178 книги - физически изхабени.

През годината се получаваше в-к „Утро” и Журнал за жената, абонирани със средства от читалището. Като с абонамента на „Журнал за жената“, получаваме месечно две книги-исторически любовни романи и световни бестселъри.

Абонамента на вестниците : “Земя“ и „Златна възраст“ са абонирани от УН.

Оборудването, с което разполагаме в библиотеката от Глобални библиотеки, постоянно дава широко поле за иновации и разнообразява библиотечната дейност.

В библиотеката беше обзаведен детски кът с масички и столчета, детски играчки, пъзели. С децата се организира „Лятна занималня“ . Провеждат се кръжоци по изобразител но изкуство, по четене, драматизации по различни приказки, организират се забавни игри. Прожекция на образователни филмчета и такива с различни сюжети. Участия на децата в различни конкурси за любители художници. Изучаване на български народни танци.

На 07.08.2022 год. организирахме едно различно мероприятие ,а именно Кино под звездите пред читалището с прожекция на анимационни и игрални филми, което беше посетено от малки и големи.

На 01.09. членове на литературен клуб „Михаил Чакъров“ към читалището ни взеха участие в общинското мероприятие в гр. Ветово „Литературен салон с творчеството на творците от литературните клубове на общината“.

На 24.09. се проведе второто издание на фестивала „Да си попеем и поиграем, както ний си знаем“ с участие на много състави от различни краища на страната, много настроение, прекрасна организация, песни , танци и една богата и добре подредена изложба „Плодородието на земята“, с участие на много читалища. И представяне на български носии, предавани от поколения.

Средствата за грамотите, наградите, озвучаването и всичко необходимо на този фестивал, бяха осигурени от Община Ветово. През целия ден кмета д-р Мехмед Мехмед присъства на фестивала и връчва красивите плакети, изработени по негова инициатива и поръчка.

Подобаващо беше отпразнуван и Денят на народните будители. На тържеството присъстваха, освен наши творци и будители и такива от гр. Русе. Беше представена поредната стихосбирка на нашият член на литературният клуб творецът Величко Великов, „Слънчеви зари в средновековен мрак“. Част от разходите за издаване на стихосбирката бяха поети от читалищният бюджет.

Много топло и интересно премина и Денят на християнското семейство. На трапеза, която беше подредена с ястия за празника, приготвени от самодейците към читалището, бяха поканени всички да опитат

На 03.12. тържествено бяха запалени светлините на коледната елха в центъра на селото. С това отбелязахме началото на коледните и новогодишни празници. Беше приготвено греено вино, като всички гости бяха почерпени с чаша от виното, под звуците на коледна музика. Нашите малки ангелчета предоставиха възможност всеки да изтегли пред коледно късметче, което им струваше само една усмивка.

На 17.12. беше организирано детско коледно парти , с много забавни игри, песни и стихове, а дядо Коледа раздаде подаръци на всяко дете.

На 22.12 беше проведено общо селско коледно- новогодишно тържество с програма, подготвена от самодейците .

Освен участие в нашите общоселски тържества , самодейните ни състави взеха участие и в следните общински и регионални фестивали:

09.07.- във „Ветово пее и танцува“ гр. Ветово ,взеха участие ФГ „ Писански гласове“, Група за стари градски песни „Еделвайс“, детски танцов състав „Луди млади“.

10.07.2022 г.-Участие в IV фестивал „Етно ритми-бит и култура“ с.Бъзън, участие взеха детският танцовия състав „Луди млади“ и „ФГ „ Писански гласове“.

14.05.2022г.-Участие във „Трети фестивал на етносите“ с. Батишница.

На 21.06. Взехме участие и в Първият фестивал на обредния хляб, организиран от Регионален исторически музей гр. Русе, който се проведе в средновековният град Червен. Освен певческата група, с обредни хлябове се представиха Детелина Ганчева и Милка Христова.

Изтеклата година беше успешна за художествената самодейност. Нека така продължим и през настоящата. Благодаря на всички участници и на всички родители, чиито деца вземат участие в дейността на читалището ,а на самите родители, че присъстват на участията на децата в различните фестивали.

Членовете на читалището са 63. През изтеклата година настоятелството в състав Стефка Димова , Атанаска Петрова, Росица Антонова, Лиляна Минчева и Ганчо Димитров е провело общо 3 заседания и едно редовно отчетно събрание. Проверителната комисия работи в състав Лиляна Колева, Веселка Савова и Данчо Савов, които присъстваха на всяко заседание. Комисията прави проверки на финансовите документи на всеки три месеца. Участва и в годишната инвентаризация на имуществото на читалището.

Благодаря за цялото ръководство за активното участие и взетите разумни решения за развитието на нашето читалище, благодаря на всички членове на читалището и самодейците , за запазване на традициите и поддържане на огъня в това малко китно село. Благодаря на кмета на общината, за оказаната финансова и морална помощ и не на последно място на кметският наместник на селото, която е плътно до нас във всяко едно начинание.

17.03.2022 година Председател:

/ Ст. Димова/